text: Politi løslader fængslet i sag om hjemmerøveri
  17 august 2013 kl. 10.50
  Fængsling for røveri i Vejen varede mindre end et døgn. Politiet har fundet en anden mistænkt i stedet.
  To mænd har lørdag byttet plads i en celle efter et hjemmerøveri begået mod en mand i Skodborg ved Vejen.
  Fredag besluttede retten at varetægtsfængsle to mænd i sagen, en 33-årig og en 21-årig, i syv dage, men ret hurtigt har politiet skiftet mening med hensyn til den ældstes indblanding i sagen.
  I hvert fald er den 33-årige blevet løsladt dagen efter fængslingen - mens til gengæld en ny yngre mand er blevet anholdt og sat fast.
  I lørdagens grundlovsforhør er den senest anholdte, en mand på 19 år, så blevet varetægtsfængslet, oplyser Syd- og Sønderjyllands Politi.
  Røveriet skete natten til fredag. En 53-årig blev overfaldet, da han åbnede sin dør. To gerningsmænd slog ham med et koben og truede ham til at udlevere penge og nøglen til et våbenskab.
  Røverne stak af med tre geværer og de kontanter, som manden i huset på Søndergade var blevet truet til at udlevere.
  Offeret fik nogle slag i ryggen og i hovedet, men er udskrevet efter behandling på skadestuen.
  